DOI: 10.14457/cu.the.2014.1103
title: พฤติกรรมผู้ซื้อทรัพย์รอการขาย : กรณีศึกษา ผู้เข้าชมทรัพย์รอการขายของสถาบันการเงินในงานบ้านและคอนโดปี2557

description: จากวิกฤติเศรษฐกิจปี 2540 ส่งผลให้ผู้ที่มีหนี้ไม่สามารถชำระหนี้ต่อธนาคารหรือสถาบันการเงินได้ ปัญหาหนี้เสียหรือหนี้ที่ไม่ก่อให้เกิดรายได้จึงมีจำนวนมากโดยส่วนใหญ่เป็นอสังหาริมทรัพย์ที่มาจำนองไว้เป็นหลักประกัน เมื่อมีจำนวนมากขึ้นสถาบันการเงินต้องหาวิธีการระบายเพื่อให้เกิดสภาพคล่องด้วยวิธีการนำทรัพย์ออกขายหรือให้เช่า จากการศึกษาข้อมูลเบื้องต้นพบว่าในปี 2557 สถาบันการเงินมีทรัพย์รอการขายอยู่จำนวนกว่า 95,000 ล้านบาท เมื่อเทียบสถิติพบว่าสถาบันการเงินส่วนใหญ่สามารถขายได้ 1ใน4 ของจำนวนทรัพย์รอการขายทั้งหมดหรือประมาณ 2,375 ล้านบาท ดังนั้นผู้วิจัยจึงสนใจที่จะหาแนวทางในการขายทรัพย์เหล่านี้ให้มากขึ้นโดยศึกษาพฤติกรรมและทัศนคติ เหตุผลและการวางแผน ของผู้สนใจซื้อทรัพย์รอการขายจากในงานบ้านและคอนโดโดยการแจกแบบสอบถาม จากกลุ่มตัวอย่างจำนวน 395 คน ได้ผลวิจัยดังนี้ จากการศึกษาข้อมูลของกลุ่มตัวอย่างพบว่า ส่วนใหญ่ผู้ที่ต้องการซื้อทรัพย์รอการขายนั้นมีอายุอยู่ในช่วง 20-30 ปี มีบ้านพักอาศัยของตนเองคือที่อยู่อาศัยรวม รายได้พอเหมาะกับราคาของทรัพย์ที่สนใจ ที่มีรายได้อยู่ในช่วง 30,000-60,000 บาท ต่อบ้านราคา 1-2 ล้านบาท สนใจทำเลใกล้ที่ทำงาน ต้องการรูปแบบทรัพย์เป็นบ้านเดี่ยว มีการศึกษาทรัพย์รอการขายมาประมาณ 1-2 เดือนก่อนมางานบ้านและคอนโดโดยส่วนใหญ่อยากเสนอให้ธนาคารซ่อมแซมทรัพย์เสร็จก่อนขาย เมื่อวิเคราะห์ความสัมพันธ์ระหว่างรูปแบบที่สนใจกับตัวแปรต่างๆพบว่า ตัวแปรส่วนใหญ่มีความสนใจที่จะซื้อทรัพย์รอการขายรูปแบบบ้านเดี่ยวมากที่สุด นอกจากนั้นผู้ที่มีรูปแบบที่อยู่อาศัยเป็นบ้านเดี่ยวและที่อยู่อาศัยรวมมีความต้องการที่จะซื้อบ้านเดี่ยวมากที่สุดและคอนโดมิเนียม ซึ่งจะต่างจากผู้ที่มีที่อยู่อาศัยเป็นทาวน์เฮาส์ สนใจที่จะซื้อบ้านเดี่ยวมากที่สุด รองลงมาคือทาวน์เฮาส์ และคอนโดมิเนียม นอกจากนั้นจุดประสงค์ในการซื้อทรัพย์รอการขายส่วนใหญ่ ผู้ที่ซื้อเพื่ออยู่อาศัยมีรูปแบบทรัพย์รอการขายที่สนใจคือบ้านเดี่ยวมากที่สุด รองลงมาคือทาวน์เฮาส์ และคอนโดมิเนียม ส่วนผู้ที่มีจุดประสงค์ซื้อทรัพย์รอการขายเพื่อลงทุนมีความสนใจในรูปแบบคอนโดมิเนียมมากที่สุด รองลงมาคือบ้านเดี่ยว และ ทาวน์เฮาส์ ซึ่งเมื่อเปรียบเทียบระหว่างจุดประสงค์ในการซื้อนั้น สามารถสรุปได้ว่ามีรูปแบบที่สนใจต่างกันระหว่างซื้อเพื่ออยู่อาศัยและซื้อเพื่อลงทุน การวิเคราะห์ความสัมพันธ์ระหว่างจุดประสงค์ในการซื้อทรัพย์รอการขายกับตัวแปรต่างๆพบว่า ผู้ที่มีรายได้อยู่ที่ 30,000-60,000 ต้องการซื้อเพื่ออยู่อาศัย แต่จากรายได้ที่เพิ่มขึ้นคือ 61,000-500,000 บาท พบว่ามีความต้องการในด้านการลงทุนมากขึ้นเพิ่มขึ้นตามรายได้แต่ความต้องการที่จะซื้อเพื่ออยู่อาศัยกลับลดลงตามจำนวนรายได้ที่มากขึ้นทำให้เห็นว่าผู้ที่ซื้อทรัพย์รอการขายนั้นมีกลุ่มผู้ที่สนใจลงทุนเข้ามาสนใจด้วยนอกจากกลุ่มที่ซื้อเพื่ออยู่อาศัยเท่านั้น นอกจากนั้นรายได้และราคาที่สนใจมีลำดับที่สัมพันธ์กันคือ ผู้ที่สนใจทรัพย์ในราคา 1-2 ล้านบาท มีรายได้อยู่ในช่วง 30,000-60,000 บาท และจากรายได้เพิ่มมากขึ้นคือ 110,000-300,000 บาท มีความสนใจทรัพย์ในราคา 2-3 ล้านบาท และผู้มี่มีรายได้มากกว่า 5 แสน สนใจทรัพย์ในราคาที่มากกว่า 4 ล้านบาท จากผลการศึกษาสามารถสรุปได้ว่า ผู้ที่สนใจนั้นมีรายได้เพียงพอต่อราคาที่สนใจ มีบ้านเป็นของตนเอง ต้องการที่จะขยายบ้านจากที่อยู่อาศัยรวมไปบ้านเดี่ยวมีทำเลที่ต้องการคือใกล้ที่ทำงานโดยส่วนใหญ่มีการศึกษาทรัพย์รอการขายมาก่อนแล้วที่จะมาชมงาน 1-2 เดือน แต่ที่ไม่ตัดสินใจเพราะยังติดขัดเรื่องสภาพทรัพย์และต้องการซ่อมแซมเสร็จก่อนขาย นอกจากนี้ผู้วิจัยยังพบว่ามีผู้ซื้ออีกจำนวนหนึ่งประมาณร้อยละ 43 ที่ต้องการซื้อทรัพย์รอการขายเพื่อการลงทุน